Hyundai Ioniq 5 er Årets Bil i Verden

Hyundai Ioniq 5 er ikke alene Årets Bil i Danmark. Den er også netop blevet kåret som Årets Bil i Verden. Under World Car Awards fik bilen tre verdenspriser og vandt dermed i samtligt de kategorier, den var nomineret i.

Ud over at blive kåret til Årets Bil i Verden, tog den også priserne for Årets Elbil og Årets Bildesign. Sidstnævnte skal der nok blive debat om – det er et design, der skiller vandene.

– Ioniq 5 har i forvejen taget europæerne og danskerne med storm. Ikke nok med, at den er kåret som Årets Bil i Verden, så er den også kåret som Årets Bil i hele syv lande: Danmark, Tyskland, Storbritannien, Norge, Schweiz, Irland og Estland. Vi er ovenud begejstrede, siger Annegrethe Skovby, pressechef hos Hyundai Danmark.

World Car Awards afholdes hvert år. Den regnes for at være den ypperste pris, når det gælder kåringer af nye biler. Mere end 100 motorjournalister fra hele verden er med i juryen. Vinderne blev offentliggjort den 13. april på den internationale biludstilling i New York.

Her er den så: Årets Bil i Danmark – og i verden.

Opdateret udgave på vej

Ved dette års modelskift til 2023 vil Ioniq 5 blive udstyret med et større batteri på 77,4 kWt og en endnu længere rækkevidde. Samtidig byder den på en række nye funktioner, herunder videobaserede digitale sidespejle og bakspejl samt mulighed for forvarmning af batteripakken for endnu mere effektiv opladning – særligt i koldt vejr.

Det vides ikke præcist, hvornår de første 2023-modeller kommer til Danmark, men formentlig i sidste halvdel af 2022.

Video fra vores første tur i Ioniq 5’eren sidste år.

Hyundai Ioniq 5 er Årets Bil i Verden