Hyundai klar med billigere IONIQ 5 N Line

Hyundai har netop lanceret en ny, mere prisvenlig udgave af IONIQ 5 N Line, der er sportsudgaven af IONIQ 5. Den nye variant, som blot kaldes IONIQ 5 N Line, tilbyder det samme karakteristiske design som den eksisterende model – nu med en lavere pris og et ret interessant beskatningsgrundlag på 325.030 kr., hvilket formentlig vil gøre den den særligt interessant som firmabil.

Dermed udvider Hyundai sit IONIQ 5-program, så N Line-serien fremover består af to modeller: den nye IONIQ 5 N Line og den mere udstyrede IONIQ 5 N Line+, der hidtil har været den eneste N Line-version på programmet.

Samme udtryk – lavere pris

Begge versioner af IONIC 5 N Line er udstyret med markante N Line-designelementer som sort højglans på sidespejle, særlige kofangere og luftindtag samt en aerodynamisk bagkofanger med integreret diffuser. Også 20” N Line-alufælge og indfarvede hjulkasser er standard.

Designet understøttes af en opstrammet undervogn, som sikrer en mere kontrolleret køreoplevelse uden at gå på kompromis med komforten. Selvom undervognen ikke er identisk med den fulde performance-version fra IONIQ 5 N, leverer den stadig en markant sportslig fornemmelse i hverdagskørslen.

Sporty interiør og praktisk udstyr

Indvendigt byder IONIQ 5 N Line på sportslige detaljer som læderbeklædt rat med N-logo, sæder i stof og læder med røde syninger og integrerede logoer samt sort loftshimmel, aluminiumspedaler og paddle shifts til justering af bilens regenerering.

Trods den lavere pris har bilen et rimeligt udstyrsniveau. Standardlisten omfatter bl.a. 12,3” digital instrumentering og infotainmentskærm, trådløs Apple CarPlay og Android Auto, varme i forsæder og rat, elektrisk bagklap, trådløs mobillader og el-sæder foran med lændestøtte. Også batterivarmer, varmepumpe, el-klapbare spejle, matrix LED-forlygter og bakkamera er med som standard.

Hurtig opladning og lang rækkevidde

IONIQ 5 N Line bygger videre på Hyundai-koncernens 800V-teknologi, som gør det muligt at oplade batteriet fra 10 til 80 procent på bare 18 minutter ved en lynlader med 350 kW. Modellen leveres med 228 hk og en rækkevidde på op til 515 kilometer (WLTP), mens acceleration fra 0 til 100 km/t sker på 7,5 sekunder.

For dem, der ønsker endnu mere power, fås en AWD-version med to motorer og 325 hk. Her er rækkevidden op til 495 km, mens 0-100 km/t klares på blot 5,3 sekunder. Denne version starter fra 399.995 kr.

IONIQ 5 N Line+ med ekstra komfort og sikkerhed

Den eksisterende model, som nu får tilnavnet IONIQ 5 N Line+, adskiller sig fra den nye variant ved at have et endnu mere omfattende udstyrsniveau. Her medfølger bl.a. 360-graders kamera, fjernbetjent parkering, Blind Spot View Monitor, udvidet nødbremsesystem med sensorer hele vejen rundt, head-up display, memory-funktion på førersædet, relaxation-sæde til føreren og Bose-lydanlæg.

Også varme i bagsæderne og ventilerede forsæder er en del af pakken, som begynder ved en pris på 374.995 kr.

Klar til bestilling i Danmark

Med den nye, prisvenlige IONIQ 5 N Line udvider Hyundai sit elbilprogram til at favne et endnu bredere publikum – ikke mindst dem, der søger en firmabil med sportsligt design og lavt beskatningsgrundlag. Den nye model er allerede nu tilgængelig for bestilling hos Hyundais danske forhandlere.

Du kan se mere hos Hyundai her.

Hyundai klar med billigere IONIQ 5 N Line